Minister wil appèlsaak oor kinder-inenting ‘stoomroller’Die organisasie se regspan vra in ŉ brief aan die appèlkomitee dat die partye op ŉ nuwe verhoordatum ooreenkom. (Argieffoto: Daniel Leal/AFP) Die organisasie Free the Children Save the Nation sê die tydperk wat die minister van gesondheid hom gegee het om voor te berei vir ŉ appèlverhoor teen die inenting van kinders, is hopeloos te min. Dr. Joe Phaahla het pas die komitee aangestel om die appèlaansoek teen die inenting van kinders tussen 12 en 17 jaar oud, op Vrydag 11 Februarie en Maandag 14 Februarie te hanteer. Die organisasie het sy appèl by die Suid-Afrikaanse Reguleringsowerheid vir Gesondheidsprodukte (Sahpra) ingedien nadat die departement in Oktober verlede jaar aangekondig het dat kinders in hierdie ouderdomsgroep ook ingeënt mag word. John Taylor, hoof van Free the Children, sê die organisasie het die appèl op 8 Oktober ingedien. Na ŉ bykans vier maande lange vertraging deur die minister, is Save the Children se regspan op 31 Januarie ingelig dat ŉ verhoordatum vasgestel is. “Die minister het Free the Children, sy regspan en kenners effektiewelik agt werkdae gegee om voor te berei vir ŉ groot wetenskaplike verhoor betreffende ingewikkelde kwessies wat verband hou met die veiligheid van die sogenaamde Covid-19-entstof,” sê Taylor. Selfs meer kommerwekkend is die feit dat Sahpra sy beantwoordende stukke eers Woensdag moes indien, wat Free the Children se span met minder as ŉ week laat om voor te berei, sê hy. “Geen van ons advokate of kenners kan ŉ substantiewe saak op sulke kort kennisgewing voorberei nie. Ons verstaan nie hoekom die minister nou ŉ appèl stoomroller wat hulle meer as vier maande lank vertraag het nie.” Die organisasie se regspan vra in ŉ brief aan die appèlkomitee dat die partye op ŉ nuwe verhoordatum ooreenkom. “Dit is ŉ eenvoudige kwessie van basiese grondwetlike en administratiewe geregtigheid dat alle partye betrokke in sake soos dié, voldoende kennis van ŉ verhoordatum het,” sê Pèter Wassenaar, Free the Children se regsverteenwoordiger. “Ons het ŉ senior advokaat aangestel. Niemand is beskikbaar op ŉ week se kennisgewing nie. Dit is nie ŉ saak waar almal alles kan laat staan en onvoorbereid in ŉ ingewikkelde verhoor inspring nie.” Free the Children is bekommerd oor die skielike dringendheid. Die organisasie sê die openbare belang vereis dat dit spoedig afgehandel word, maar nie ten koste van behoorlike voorbereiding nie. Die organisasie beveg die toestemming wat die regering gegee het vir kinders tussen 12 en 17 jaar oud om ingeënt te word en sê die doen van “mediese proewe op kinders” om die doeltreffendheid van die Covid-19-entstof te toets, is nie in die beste belang van kinders nie. “Met al die variante van die virus het kinders wêreldwyd die laagste hospitalisasie- en sterftekoers gehad. Daar is geen wetenskaplike, billike of rasionele redes waarom kinders blootgestel moet word aan die gevare wat met entstowwe verband hou en wat nie die gewone wetenskaplike en farmaseutiese prosesse wat met toetse gepaard gaan, ondergaan het nie,” sê Taylor.